題和山推蓬看梅
作者：釋道璨
朝代：宋

paragraphs: 沙頭寒聲入蘆葦，沙際暝烟濕微雨。
疎花明在樹梢頭，吟身卧在船蓬底。
相看一笑大江橫，白鳥不飛天似水。
逃禪英骨閟九原，褚郎有神呼得起。
倔强橫枝不受屈，玲瓏孤標浄如洗。
春風滿面吹不開，冰雪滿身凍不死。
歲寒心事誰得知，大似和山隠君子。
我有扁舟簑笠盟，落在吳頭并楚尾。
挑燈今夜不成眠，免得相尋來夢裏。